***ข่าวประชาสัมพันธ์***

**ธุรกิจเคมิคอลส์ เอสซีจี เปิดโรดแมปขับเคลื่อนเศรษฐกิจหมุนเวียน ชูธง 4 แผนหลัก**

**ด้วยนวัตกรรมและเทคโนโลยีรีไซเคิลพลาสติกเพื่อความยั่งยืน**

***กรุงเทพฯ – 30 พฤศจิกายน 2563: ธุรกิจเคมิคอลส์ เอสซีจี เผยกลยุทธ์ธุรกิจปี 2564 มุ่งสู่ “ธุรกิจปิโตรเคมีเพื่อความยั่งยืน” (Chemical Business for Sustainability) ตั้งเป้าลดการปล่อยก๊าซเรือนกระจก Net Zero ภายในปี 2593 เปิดโรดแมปชูธง 4 แผนธุรกิจขับเคลื่อนเศรษฐกิจหมุนเวียน (Circular Economy) ขนทัพนวัตกรรมและเทคโนโลยีรีไซเคิลพลาสติก เพื่อเป็นทางเลือกใหม่ให้กับลูกค้า เจ้าของแบรนด์สินค้า และผู้บริโภคที่ใส่ใจต่อสิ่งแวดล้อม เชื่อมั่นเป็นแนวทางธุรกิจที่ตอบโจทย์ความต้องการของตลาดโลกอย่างยั่งยืน พร้อมร่วมมือกับทุกภาคส่วนในการนำหลักเศรษฐกิจหมุนเวียนมาปรับใช้ในธุรกิจ***

**นายธนวงษ์ อารีรัชชกุล กรรมการผู้จัดใหญ่ ธุรกิจเคมิคอลส์ เอสซีจี** เผยถึงแนวทางธุรกิจด้านเศรษฐกิจหมุนเวียน ว่า “ธุรกิจเคมิคอลส์ เอสซีจี เดินหน้าขับเคลื่อนด้านเศรษฐกิจหมุนเวียน มาอย่างต่อเนื่อง โดยมุ่งพัฒนานวัตกรรมเม็ดพลาสติก และร่วมกับพันธมิตรองค์กร เครือข่ายทั้งในและต่างประเทศ เพื่อส่งเสริมการใช้ทรัพยากรอย่างคุ้มค่า และรณรงค์การจัดการพลาสติกใช้แล้วอย่างครบวงจรตั้งแต่ต้นทาง เพื่อให้เกิดการหมุนเวียนกลับมาใช้ประโยชน์ใหม่ เช่น โครงการถนนพลาสติกรีไซเคิล โครงการรีไซเคิลแกลลอนน้ำมันหล่อลื่น เป็นต้น

สำหรับในปี 2564 ธุรกิจเคมิคอลส์ เอสซีจี ได้วางโรดแมปด้านเศรษฐกิจหมุนเวียน 4 ด้านหลัก ได้แก่

1. **การพัฒนานวัตกรรมเม็ดพลาสติกและโซลูชัน โดยออกแบบให้สามารถรีไซเคิลได้ง่าย** (Design for Recyclability) โดยยังคงคุณสมบัติด้านอื่น ๆ ไว้อย่างครบถ้วน เช่น **การพัฒนาโซลูชันสำหรับบรรจุภัณฑ์แบบ Mono-Material** ออกแบบให้ชั้นแผ่นฟิล์มในการผลิตบรรจุภัณฑ์พลาสติกเป็นวัสดุชนิดเดียวกันทั้งหมด จึงนำกลับมารีไซเคิลได้ง่าย นอกจากนี้ ยังพัฒนา**เทคโนโลยี SMX**TM เพื่อให้เม็ดพลาสติกมีคุณสมบัติพิเศษ มีความแข็งแรงมากขึ้น จึงใช้เม็ดพลาสติกน้อยลง และยังช่วยเพิ่มสัดส่วนเม็ดพลาสติกรีไซเคิลได้มากขึ้น ทั้งนี้ การออกแบบนวัตกรรมเม็ดพลาสติกและโซลูชันต่าง ๆ คิดค้นและพัฒนาโดยทีม R&D ของเอสซีจี ซึ่งทำงานร่วมกับลูกค้าและเจ้าของแบรนด์สินค้า เพื่อให้ได้ผลิตภัณฑ์ที่ตอบโจทย์ความต้องการสูงสุด
2. **การนำพลาสติกใช้แล้วมาผลิตเป็นเม็ดพลาสติกรีไซเคิลคุณภาพสูง หรือ PCR (Post- Consumer Recycled Resin)** โดยนำพลาสติกที่ผ่านการใช้งานจากผู้บริโภคกลับมารีไซเคิลเป็นเม็ดพลาสติกคุณภาพสูง สามารถสร้างคุณค่าให้ใช้งานได้อีก ซึ่งได้รับการตอบรับเป็นอย่างดีจากกลุ่มผู้ผลิตบรรจุภัณฑ์พลาสติกและเจ้าของแบรนด์สินค้าระดับโลก โดยได้พัฒนาเม็ดพลาสติกรีไซเคิลคุณภาพสูงร่วมกับคู่ค้าทางธุรกิจซึ่งมีความเชี่ยวชาญด้านการรีไซเคิลระดับโลก เช่น SUEZ ผู้นำด้านการรีไซเคิลพลาสติกในยุโรป เป็นต้น
3. **การนำพลาสติกใช้แล้วมาผลิตเป็นวัตถุดิบตั้งต้นสำหรับธุรกิจปิโตรเคมี (Chemical Recycling)** โดยพัฒนาเทคโนโลยีและกระบวนการผลิตที่ทันสมัย เป็นมิตรต่อสิ่งแวดล้อม เพื่อเปลี่ยนพลาสติกใช้แล้วกลับมาเป็นวัตถุดิบตั้งต้น หรือ Green Naphtha สำหรับโรงงานปิโตรเคมี ถือเป็นการหมุนเวียนกลับมาใช้ประโยชน์ที่ต้นทางตามหลักเศรษฐกิจหมุนเวียน ขณะนี้อยู่ระหว่างการพัฒนาและก่อสร้าง Demonstration Unit คาดว่าจะแล้วเสร็จภายในต้นปี 2564
4. **การพัฒนานวัตกรรมพลาสติกชีวภาพ (Bioplastics)** ที่ผลิตจากวัตถุดิบทางการเกษตร ซึ่งเป็นกลไกในการดูดซับก๊าซเรือนกระจกมาใช้งาน จึงช่วยลดผลกระทบของภาวะโลกร้อน โดยร่วมกับเครือข่ายการวิจัยและพัฒนาทั้งในและต่างประเทศ เพื่อพัฒนานวัตกรรมพลาสติกชีวภาพให้ตอบโจทย์การใช้งานอย่างมีประสิทธิภาพสูงสุด เช่น การพัฒนาฟิล์มสำหรับอุตสาหกรรมบรรจุภัณฑ์อาหาร เป็นต้น

นอกเหนือจาก 4 แผนหลักเพื่อขับเคลื่อนเศรษฐกิจหมุนเวียนแล้ว ธุรกิจเคมิคอลส์ เอสซีจี ยังมุ่งเน้นการทำ Digital Platform เพื่อรวบรวมพลาสติกใช้แล้วให้กลับมาใช้ประโยชน์ใหม่ เช่น เว็บแอปพลิเคชัน KoomKah (คุ้มค่า) สำหรับบริหารจัดการข้อมูลเพื่อเพิ่มประสิทธิภาพธนาคารขยะ และ ReadyPlastic แพลตฟอร์มการซื้อขายเศษเม็ดพลาสติกจากภาคอุตสาหกรรมและเม็ดพลาสติกรีไซเคิล นอกจากนี้ ยังส่งเสริมการคัดแยกและรวบรวมพลาสติกใช้แล้วตั้งแต่ต้นทาง โดยรณรงค์ให้เกิดพฤติกรรม “ใช้ให้คุ้ม แยกให้เป็น ทิ้งให้ถูก” เริ่มต้นที่ระดับครัวเรือน พร้อมทั้งจัดทำแนวทางการเรียนการสอนในโรงเรียนเพื่อปลูกฝังจิตสำนึกด้านสิ่งแวดล้อม และการจัดการขยะที่ถูกต้องให้กับเยาวชนตั้งแต่เริ่มแรก” นายธนวงษ์ กล่าวทิ้งท้าย

***ผู้ที่สนใจติดตามข่าวสารอื่นๆ ของเอสซีจีได้ที่*** [***https://scgnewschannel.com***](https://scgnewschannel.com) ***/ Facebook:*** [***scgnewschannel***](https://facebook.com/scgnewschannel) ***/ Twitter:*** [***@scgnewschannel***](https://twitter.com/scgnewschannel) ***หรือ Line@:*** [***@scgnewschannel***](https://line.me/R/ti/p/%40scgnewschannel)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*